**ՏԵՂԵԿԱՆՔ-հիմնավորոՒՄ**

ՀՀ կառավարության «Հայաստանի Հանրապետության կառավարության 2017 թվականի նոյեմբերի 9-ի թիվ 1412-Ն որոշման մեջ լրացումներ և փոփոխություններ կատարելու մասին» որոշման նախագծի ընդունման

**Իրավական ակտի ընդունման անհրաժեշտություն**

**Սույն որոշման ընդունման նպատակն է** Մ-6, Վանաձոր-Ալավերդի-Վրաստանի սահման միջպետական նշանակության ավտոմոբիլային ճանապարհի վերականգնման և բարելավման ծրագրի (այսուհետև՝ Ծրագիր) շրջանակներում վերակառուցվող Մ-6, Վանաձոր-Ալավերդի-Վրաստանի սահման միջպետական նշանակության ավտոմոբիլային ճանապարհի **կմ 38+450 - կմ 90+191** հատվածի օտարման գոտու սահմաններում գտնվող 40 միավոր հողամասերի որոշ հատվածներ ճանաչել հանրության գերակա շահ:

**Կարգավորման ենթակա ոլորտի կամ խնդրի սահմանումը**,

Ներկայում ընթանում են Ծրագրի շրջանակներում վերակառուցվող Մ-6, Վանաձոր-Ալավերդի-Վրաստանի սահման միջպետական նշանակության ավտոմոբիլային ճանապարհի **կմ 38+450 - կմ 90+191** հատվածի շինարարական աշխատանքները:

Հիշյալ ճանապարհահատվածի շինարարության ընթացքում ճանապարհահատվածի որոշ հատվածներում ստորին, վերին հենապատերի (գաբիոնների) կառուցման, ջրահեռացման խողովակների տեղադրման, կամրջի օտարման գոտու լայնացման անհրաժեշտություն է առաջացել, ուստի կատարվել են նախագծային լուծումների փոփոխություններ: Նշվածի արդյունքում վերակառուցվող ճանապարհահատվածի օտարման գոտու սահմաններում են ներառվել ՀՀ Լոռու մարզի Ալավերդի, Այգեհատ, Աքորի, Օձուն, Շնող, Հաղպատ, համայնքներում և ՀՀ Տավուշի մարզի Այրում համայնքի Արճիս գյուղում գտնվող ընդհանուրը 40 միավոր հողամասերի որոշ հատվածներ: Ծրագրի արդյունավետ իրականացումը չի կարող ապահովվել առանց նշված տարածքների օտարման, քանի որ դրանք գտնվում են վերակառուցվող ճանապարհի օտարման գոտում և անհնար է ապահովել ճանապարհի վերակառուցումն ու ճանապարհի համար կենսական նշանակություն ունեցող մյուս պայմանների ապահովումն` առանց ազդակիր տարածքների օտարման: Նշված տարածքներն օրենքով սահմանված կարգով համարժեք փոխհատուցմամբ օտարելու և կապալառու կազմակերպությանը հանձնելու նպատակով նախագծով առաջարկվում է վերջիններս ճանաչել հանրության գերակա շահ և դրանք ընդգրկել վերակառուցվող ճանապարհահատվածի օտարման գոտու սահմաններում:

Ընդ որում՝ հանրության գերակա շահ ճանաչվող հողամասերի օտարման գործընթացի իրականացման, փոխհատուցման համար լրացուցիչ ֆինանսական միջոցներ չեն պահանջվում: Մասնավորապես Ասիական զարգացման բանկի աջակցությամբ իրականացվող Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի համակարգում և կառավարում Ծրագրի 11007 միջոցառման 4639 հոդվածով  /Այլ ընթացիկ դրամաշնորհներ/ հողերի օտարման և տարաբնակեցման ծրագրի գծով փոխհատուցման ծախսերը նախատեսվում է իրականացնել Եվրասիական զարգացման բանկի աջակցությամբ իրականացվող Հյուսիս-հարավ միջանցքի զարգացման ծրագրի համակարգում և կառավարում Ծրագրի 11012 միջոցառման 4639 /Այլ ընթացիկ դրամաշնորհներ/ հոդվածից՝ ներքին վերաբաշխում իրականացնելու հաշվին, որն այժմ գտնվում է ընթացքի մեջ:

 Օտարման գործընթացի վերջնաժամկետ առաջարկվում է սահմանել 30.04.2021թ.:

Բացի այդ‚ ՀՀ կառավարության 26.12.2019թ. N 1969-Ա որոշմամբ «Տրանսպորտային ծրագրերի իրականացման կազմակերպություն» պետական ոչ առևտրային կազմակերպությունը վերանվանվել է «Ճանապարհային դեպարտամենտ» պետական ոչ առևտրային կազմակերպության, ուստի նախագծում առաջարկվում է կատարել համապատասխան փոփոխություններ:

**Կարգավորման նպատակները.**

«Հանրության գերակա շահերի ապահովման նպատակով սեփականության օտարման մասին» ՀՀ օրենքի 7-րդ հոդվածի 2-րդ մասի համաձայն՝ Հանրության գերակա շահ ճանաչելու մասին կառավարության որոշման մեջ նշվում են ... գ) օտարման ենթակա սեփականության իրավունքի օբյեկտները (հասցեները կամ գտնվելու վայրը կամ այլ տվյալներ, որոնցով տվյալ սեփականությունը տարբերվում է այլ սեփականությունից):

Նախագծով կարգավորվող հարաբերությունների նպատակն է Ծրագրի շրջանակներում վերակառուցվող Մ-6, Վանաձոր-Ալավերդի-Վրաստանի սահման միջպետական նշանակության ավտոմոբիլային ճանապարհի կմ 38+450-կմ 90+191 հատվածի շինարարական աշխատանքների ընթացքում իրականացված նախագծային լուծումների փոփոխության հետևանքով Վերակառուցվող ճանապարհահատվածի օտարման գոտու սահմաններում ընդգրկված տարածքները ճանաչել հանրության գերակա շահ՝ ապահովելով վերջիններիս օտարումն օրենքով սահմանված կարգով՝ նախնական համարժեք փոխհատուցմամբ:

**Ակտի նորմատիվ բնույթի հիմնավորվածությունը**

Սույն նախագծի նորմատիվ բնույթը պայմանավորված է «Նորմատիվ իրավական ակտերի մասին» ՀՀ օրենքի 34-րդ հոդվածի 2-րդ մասի պահանջներով, համաձայն որի**՝**  Նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով:

**Իրավական ակտի կիրարկման դեպքում ակնկալվող արդյունքը**

 Սույն որոշման ընդունման արդյունքում Մ-6, Վանաձոր-Ալավերդի-Վրաստանի սահման միջպետական ճանապարհի կմ 38+450 – կմ 48+410 հատվածի վերակառուցման համար անհրաժեշտ հողամասերը կճանաչվեն հանրության գերակա շահ, ինչը թույլ կտա համարժեք փոխհատուցմամբ իրականացնել տվյալ հողամասերի օտարման գործընթացը և ապահովել Ծրագրի բնականոն ընթացքը:

**ՏԵՂԵԿԱՆՔ**

ՀՀ կառավարության «Հայաստանի Հանրապետության կառավարության 2017 թվականի նոյեմբերի 9-ի թիվ 1412-Ն որոշման մեջ լրացումներ և փոփոխություններ կատարելու մասին» որոշման նախագծի կապակցությամբ պետական բյուջեում ծախսերի և եկամուտների ավելացման կամ նվազեցման վերաբերյալ

Որոշման ընդունումը ՀՀ 2020 թվականի պետական բյուջեի ծախսերի ավելացում կամ նվազեցում չի նախատեսում:

**ՑԱՆԿ**

Իրավական ակտերի, որոնց հիման վրա կամ որոնցից օգտվելով մշակվել է ՀՀ կառավարության «Հայաստանի Հանրապետության կառավարության 2017 թվականի նոյեմբերի 9-ի թիվ 1412-Ն որոշման մեջ լրացումներ և փոփոխություններ կատարելու մասին» որոշման նախագիծը

 Որոշման նախագիծը մշակվել է «Նորմատիվ իրավական ակտերի մասին» Հայաստանի Հանրապետության oրենքի պահանջներին համապատասխան:

**ՏԵՂԵԿԱՆՔ**

ՀՀ կառավարության «Հայաստանի Հանրապետության կառավարության 2017 թվականի նոյեմբերի 9-ի թիվ 1412-Ն որոշման մեջ լրացումներ և փոփոխություններ կատարելու մասին» որոշման նախագծի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտության վերաբերյալ

Որոշման նախագծի ընդունմամբ այլ իրավական ակտերում փոփոխություններ կամ լրացումներ կատարելու անհրաժեշտություն չի առաջանում:

**ՑԱՆԿ**

ՀՀ կառավարության «Հայաստանի Հանրապետության կառավարության 2017 թվականի նոյեմբերի 9-ի թիվ 1412-Ն որոշման մեջ լրացումներ և փոփոխություններ կատարելու մասին» որոշման նախագծի հեղինակների (մշակողների)

Որոշման նախագիծը մշակվել է ՀՀ տարածքային կառավարման և ենթակառուցվածքների նախարարության կողմից: